Napriek piatkovej prehre bol turnaj v Hongkongu pre Kučovú jedným z najúspešnejších v kariére. V úvodnom kole nečakane vyradila tretiu nasadenú vlaňajšiu šampiónku Roland Garros Lotyšku Jelenu Ostapenkovú. Maximom Kučovej na okruhu WTA zostáva semifinále z Montrealu z augusta 2016.
V Kanade ako kvalifikantka vtedy vyradila Belgičanku Yaninu Wickmayerovú, Španielku Carlu Suarezovú Navarrovú i Kanaďanku Eugenie Bouchardovú. Zastavila ju až Američanka Madison Keysová. Po skončení podujatia sa mladšia zo sestier Kučových prvýkrát v kariére ocitla v elitnej svetovej stovke.